การประชุมออมสินโลกในประเทศไทย Spotlight เพื่อคนฐานราก
โดย...ชาติชาย พยุหนาวีชัย ผู้อำนวยการธนาคารออมสิน
21 มิ.ย. 2559

โดย...ชาติชาย พยุหนาวีชัย ผู้อำนวยการธนาคารออมสิน
ระหว่างวันที่ 29 มิ.ย.-1 ก.ค. 2559 นี้ จะมีงานประชุมใหญ่ระดับนานาชาติด้านการออมและการธนาคารเพื่อรายย่อยของ WSBI (World Savings and Retail Banking  Institute) ที่ประเทศไทย ในหัวข้อการธนาคารในศตวรรษที่ 21 ซึ่งถือเป็นเวทีการแลกเปลี่ยนความคิดเห็นที่เป็นประโยชน์ต่อการพัฒนาระบบการเงินและการธนาคารของโลกไปสู่รูปแบบดิจิทัลที่เชื่อมโยงกับวิถีการดำเนินชีวิตอีกเวทีหนึ่งที่สำคัญย้อนไปเมื่อ 200 ปีล่วงมาแล้ว เฮนรี่ ดันแคน ได้บุกเบิกการออมเงินในสกอตแลนด์ ซึ่งถือเป็นจุดกำเนิดแรกของเซฟวิ่งแบงก์จนแพร่หลายไปทั่วทั้งอังกฤษและภาคพื้นทวีปยุโรป โดยลักษณะของเซฟวิ่งแบงก์ที่ตั้งขึ้นนี้ เป็นไปเพื่อรับฝากเงินจำนวนน้อยจากประชาชนรายย่อยแล้วนำไปลงทุนเพื่อหาผลประโยชน์ให้แก่ผู้ฝากเงิน ซึ่งในระยะแรกเงินทั้งหมดจะถูกนำไปลงทุนกับรัฐบาล
ต่อมารูปแบบการลงทุนก็วิวัฒนาการไปเรื่อยๆ ตามสภาพสังคมและเศรษฐกิจ ไม่จำเพาะแต่การลงทุนกับภาครัฐ อย่างไรก็ตามแม้ว่ายุคสมัยจะเปลี่ยนแปลงไปเช่นไร เซฟวิ่งแบงก์ก็ยังคงมีจุดประสงค์หลักที่เป็นไปเพื่อผู้ฝากเงินรายย่อย ซึ่งต่อมาเซฟวิ่งแบงก์เหล่านี้ได้ร่วมมือกันจัดตั้งสถาบันธนาคารออมสินโลกขึ้น เมื่อปี 2467 เพื่อส่งเสริมความร่วมมือและการแลกเปลี่ยนประสบการณ์ตลอดจนข้อมูลข่าวสารระหว่างธนาคารออมสินที่เป็นสมาชิก โดยมีการจัดประชุมใหญ่สามัญกันทุกปี และมีการประชุม WSBI ภูมิภาคทั้งยุโรป ละตินอเมริกา แอฟริกา และเอเชียแปซิฟิกอย่างสม่ำเสมอ
สำหรับประเทศไทยมีเซฟวิ่งแบงก์เกิดขึ้นครั้งแรกเมื่อ 103 ปีที่แล้ว จากพระราชประสงค์ของพระบาทสมเด็จพระมงกุฎเกล้าเจ้าอยู่หัว ที่ต้องการให้ราษฎรมีที่เก็บรักษาทรัพย์ให้ปลอดภัยและเกิดดอกออกผลงอกเงย คลังออมสินแห่งประเทศไทยจึงสถาปนาขึ้นตั้งแต่บัดนั้น และได้เข้าเป็นสมาชิกสถาบันออมสินโลกตั้งแต่ปี 2493 หรือ 66 ปีที่แล้ว
การประชุม WSBI หรือออมสินโลก ถือเป็นการประชุมที่มีความต่อเนื่องและมีผลต่อการสร้างเสริมความร่วมมือในกลุ่มเซฟวิ่งแบงก์มาอย่างยาวนาน โดยในรอบทศวรรษที่ผ่านมา การประชุม WSBI ได้ทำให้เกิดความตระหนักในเรื่องการเงินเพื่อรายย่อยอันส่งผลต่อภาคอุตสาหกรรมการเงินและบริการทั่วโลก และเป็นที่ยอมรับกันว่า การประชุม WSBI ไม่ใช่แค่เวทีการแสดงความคิดเห็นทางการเงินของนักเศรษฐศาสตร์หรือนักวิชาการการเงิน แต่เป็นเวทีของผู้ที่มีส่วนเกี่ยวข้องในระดับบริหารซึ่งอยู่ในบริบทของการสร้างความเข้มแข็งของระบบการเงินรายย่อยให้กับระบบการเงินของโลก
มีรายงานทางวิชาการหลายชิ้นที่บ่งชัด ว่า บทวิเคราะห์ของ WSBI ได้นำเสนอมุมมองอันเป็นประโยชน์ต่อการพัฒนาความร่วมมือทางการเงินในภูมิภาคต่างๆ ยิ่งในระยะหลังๆ ที่ระบบทุนนิยมโลกเริ่มเสื่อมความนิยมลง ประกอบกับโลกได้เห็นสัจธรรมของการล่มสลายที่เกิดกับธนาคารขนาดใหญ่ ก็ทำให้หลายประเทศต่างๆ เริ่มกลับมาทบทวนความร่วมมือในการสร้างระบบการเงินที่ยั่งยืนอย่างแท้จริง และด้วยเครือข่ายของเซฟวิ่งแบงก์ที่กระจายอยู่ทุกภูมิภาค จึงทำให้มีการเชื่อมโยงข้อมูลและปฏิสัมพันธ์กันอย่างต่อเนื่อง  
อย่างไรก็ตาม ที่ผ่านมาการประชุม WSBI มักจัดขึ้นในโซนทวีปยุโรป ซึ่งเป็นทวีปที่มีเซฟวิ่งแบงก์จำนวนมาก เราๆ ท่านๆ จึงอาจจะไม่คุ้นเคยกับชื่อการประชุมนี้ แต่จริงๆ แล้วธนาคารออมสินและประเทศไทยเคยได้รับเกียรติให้เป็นเจ้าภาพจัดประชุมใหญ่แบบนี้มาแล้ว 2 ครั้ง  และครั้งนี้ถือเป็นครั้งที่ 3 ที่ประเทศไทยจะเป็นเวทีแห่งความร่วมมือระดับนานาชาติอีกครั้งในการพัฒนาระบบการเงินเพื่อรายย่อย
โดยมีเป้าหมายเพื่อสร้างความเข้มแข็งของภาคการเงินประชาชน และการประชุมครั้งนี้เป็นโอกาสของประเทศไทยที่จะได้แสดงออกซึ่งศักยภาพของระบบการเงินรายย่อยที่มีการบริหารจัดการทางการเงินได้อย่างมีประสิทธิภาพ รวมทั้งเป็นโอกาสในการเผยแพร่ชื่อเสียงและส่งเสริมภาพลักษณ์ประเทศไทย
ดังนั้น จึงขอเชิญชวนชาวไทยทุกคนร่วมเป็นเจ้าภาพในการประชุมครั้งสำคัญนี้ด้วยกันนะครับ